CELEX: 
Language: mt
Date: 2021-12-13 00:00:00
Title: DIRETTIVA DELEGATA TAL-KUMMISSJONI (UE) .../... li temenda, għall-fini ta’ adattament għall-progress tekniku u xjentifiku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għall-użu tal-merkurju f’lampi fluworexxenti (kompatti) b’kappa waħda għal finijiet ta’ tidwil ġenerali

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Din id-Direttiva Delegata tal-Kummissjoni temenda, għall-fini tal-adattament għall-progress tekniku u xjentifiku, l-Anness III tad-Direttiva 2011/65/UE tal-Parlament Ewropew u tal-Kunsill dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku (tfassil mill-ġdid)
                  1
                (id-Direttiva RoHS). L-emenda tikkonċerna l-applikazzjonijiet speċifikati li fihom il-merkurju fil-lampi fluworexxenti (kompatti) b’kappa waħda għal finijiet ta’ tidwil ġenerali.  
            
            
               Id-Direttiva RoHS tirrestrinġi l-użu ta’ ċerti sustanzi perikolużi fit-tagħmir elettriku u elettroniku (EEE), kif speċifikat fl-Artikolu 4. Attwalment għaxar sustanzi huma ristretti u elenkati fl-Anness II tad-Direttiva: iċ-ċomb, il-merkurju, il-kadmju, il-kromju eżavalenti, il-bifenili polibromurati (PBB), l-eteri tad-difenil polibromurat (PBDE), il-ftalat tal-bis(2-etileżil) (DEHP), il-ftalat tal-butil benżil (BBP), il-ftalat tad-dibutil (DBP) u l-ftalat tad-diisobutil (DIBP). L-Annessi III u IV jelenkaw il-materjali u l-komponenti tal-EEE għal applikazzjonijiet speċifiċi li huma eżentati mir-restrizzjonijiet fuq is-sustanzi stabbiliti fl-Artikolu 4(1).
            
            
               L-Artikolu 5 tad-Direttiva jipprevedi l-adattament tal-Annessi III u IV għall-progress xjentifiku u tekniku, li jista’ jinkludi l-għoti, it-tiġdid jew ir-revoka tal-eżenzjonijiet. Skont l-Artikolu 5(1)(a), l-eżenzjonijiet għandhom jiġu inklużi fl-Annessi III u IV biss jekk dan ma jdgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006 (REACH)
                  2
                u jekk jissodisfaw kwalunkwe waħda mill-kundizzjonijiet li ġejjin biss: (i) it-tneħħija jew is-sostituzzjoni tas-sustanza permezz ta’ bidliet fid-disinn jew fil-materjali u fil-komponenti li ma jeħtieġu l-ebda materjal jew sustanza elenkati fl-Anness II mhijiex prattikabbli mil-lat xjentifiku jew tekniku; (ii) l-affidabbiltà tas-sostituti mhix żgurata; (iii) l-impatti negattivi totali fuq l-ambjent, fuq is-saħħa u fuq is-sikurezza tal-konsumatur ikkawżati mis-sostituzzjoni tas-sustanza x’aktarx li jissuperaw il-benefiċċji totali tagħha għall-ambjent, għas-saħħa u għas-sikurezza tal-konsumatur. 
            
            
               Id-deċiżjonijiet dwar l-eżenzjonijiet, u t-tul ta’ żmien tagħhom, iridu jqisu wkoll id-disponibbiltà tas-sostituti u l-impatt soċjoekonomiku tas-sostituzzjoni. Id-deċiżjonijiet dwar it-tul ta’ żmien tal-eżenzjonijiet iridu jqisu kwalunkwe impatt potenzjali fuq l-innovazzjoni. Fejn ikun rilevanti, trid tiġi applikata mentalità li tqis iċ-ċiklu tal-ħajja fir-rigward tal-impatti kumplessivi tal-eżenzjoni. 
            
            
               L-Artikolu 5(1)(a) jiddikjara wkoll li sabiex tinkludi, jew meta jkun applikabbli, tħassar, materjali u komponenti tal-EEE għal applikazzjonijiet speċifiċi fil-listi fl-Annessi III u IV, il-Kummissjoni trid tadotta atti delegati individwali. L-Artikolu 5(3) u l-Anness V jiddeskrivu l-proċedura għat-tressiq ta’ applikazzjonijiet relatati mal-eżenzjoni.
            
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Il-Kummissjoni tirċievi talbiet
                  3
                mingħand l-operaturi ekonomiċi biex tagħti jew iġġedded l-eżenzjonijiet skont l-Artikolu 5(3) u l-Anness V tad-Direttiva RoHS.
            
            
               L-entrati tal-eżenzjoni 1(a) sa (e) attwali tal-Anness III jippermettu l-użu tal-merkurju fil-lampi fluworexxenti (kompatti) b’kappa waħda li ma jaqbżux il-valuri li ġejjin (għal kull burner): 
            
            
               1(a) Għal finijiet ta’ tidwil ġenerali < 30 W: 2,5 mg; 
            
            
               1(b) Għal finijiet ta’ tidwil ġenerali ≥ 30 W u < 50 W: 3,5 mg; 
            
            
               1(c) Għal finijiet ta’ tidwil ġenerali ≥ 50 W u < 150 W: 5 mg; 
            
            
               1(d) Għal finijiet ta’ tidwil ġenerali ≥ 150 W: 15 mg; 
            
            
               1(e) Għal finijiet ta’ tidwil ġenerali, b’għamla strutturali ċirkolari jew kwadra u b’dijametru tat-tubu ta’ ≤ 17 mm: 7 mg. 
            
            
               Il-Kummissjoni rċeviet żewġ applikazzjonijiet għat-tiġdid tal-entrati tal-eżenzjoni relatati f’Diċembru 2014 u f’Jannar 2015. Waħda mill-applikazzjonijiet ġiet imġedda b’informazzjoni addizzjonali f’Jannar 2020. Fil-qofol, l-applikanti sostnew li ma kinux disponibbli sostituti għall-applikazzjonijiet kollha inkwistjoni. Applikant iddikjara li, għalkemm kulma jmur l-alternattivi tad-dijodi li jemettu d-dawl (LED) ħielsa mill-merkurju qed isiru disponibbli fis-suq tal-UE, mhux dejjem jistgħu jservu bħala sostitut kompatibbli għalkollox għall-varjetà wiesgħa ta’ lampi CFL għall-konsumaturi u għall-utenti finali professjonali. L-applikant l-ieħor argumenta bl-istess ħsieb
                  4
               .
            
            
               F’konformità mar-rekwiżiti tad-Direttiva RoHS (it-tieni subparagrafu tal-Artikolu 5(5)), eżenzjoni tibqa’ valida sa meta l-Kummissjoni toħroġ deċiżjoni dwar l-applikazzjoni għat-tiġdid. 
            
            
               Sabiex tevalwa l-applikazzjonijiet għat-tiġdid ta’ dik l-eżenzjoni, il-Kummissjoni l-ewwel nediet studju f’Ġunju 2015
                  5
               , li ġie konkluż fl-2016, biex twettaq il-valutazzjoni teknika u xjentifika meħtieġa, inkluż konsultazzjoni online ta’ tmien ġimgħat mal-partijiet ikkonċernati
                  6
               . Minbarra dak l-istudju li jivvaluta d-data teknika u xjentifika estensiva u l-kontributi li waslu, il-Kummissjoni wettqet żewġ studji/aġġornamenti komplementari, inkluż l-involviment tal-partijiet ikkonċernati. L-istudju ppubblikat fl-2019
                  7
                iffoka fuq il-valutazzjoni soċjoekonomika u d-disponibbiltà tas-sostituti, filwaqt li fl-2020 sar aġġornament ibbażat fuq ċifri u mmudellar reċenti
                  8
               . Ir-rapporti finali tal-istudju u tal-aġġornament tal-valutazzjoni soċjoekonomika ġew ippubblikati
                  9
               ; il-partijiet ikkonċernati ġew innotifikati.
            
         
         
            
               Il-Kummissjoni kkonsultat lill-grupp ta’ esperti tal-Istati Membri għall-atti delegati skont id-Direttiva RoHS matul il-laqgħat tal-esperti tal-1 ta’ Settembru 2016, tad-29 ta’ Ottubru 2018 u tal-21 ta’ Ottubru 2019. F’Lulju 2020, il-Kummissjoni infurmat ukoll lill-grupp ta’ esperti tal-Istati Membri permezz ta’ konsultazzjoni bil-miktub dwar l-aġġornament soċjoekonomiku tal-2020 u rċeviet il-pożizzjonijiet tal-Istati Membri rigward l-azzjoni proposta. Wettqet il-passi proċedurali meħtieġa kollha fir-rigward tal-applikazzjonijiet għal eżenzjoni mir-restrizzjoni fuq is-sustanzi skont l-Artikolu 5(3) sa 5(7)
                  10
               . Il-Kunsill u l-Parlament Ewropew ġew notifikati dwar l-attivitajiet kollha.
            
            
               Ir-rapporti tal-istudji ta’ sostenn enfasizzaw l-informazzjoni u l-valutazzjoni tekniċi li ġejjin:
            
            
               ·L-istudju tal-2015-2016 ikkonkluda li sostituti affidabbli ħielsa mill-merkurju huma disponibbli fis-suq tal-Unjoni Ewropea. L-istudju pprovda bosta evidenza li s-sostituzzjoni tal-merkurju fil-kategoriji tal-lampi koperti mill-eżenzjoni hija prattikabbli xjentifikament u teknikament.
            
            
               ·L-aġġornamenti tal-2019 u tal-2020 tal-istudju ffukaw fuq id-disponibbiltà tas-sostituti u fuq l-impatt soċjoekonomiku tas-sostituzzjoni. Iddokumentaw li l-kost totali tas-sostituzzjoni jiddependi ferm fuq l-ammont ta’ lampi disponibbli fis-suq bħala sostituti u li l-kostijiet tas-sostituzzjoni jiġu kkumpensati relattivament malajr mill-benefiċċji ġġenerati permezz tal-iffrankar relatat tal-enerġija. L-aġġornament tal-valutazzjoni soċjoekonomika tal-2020 wera li, b’mod kumplessiv, is-sostituzzjoni tal-kategoriji tal-lampi li qed jiġu vvalutati ma’ alternattivi LED kieku tfisser li jiġi evitat it-tqegħid ta’ 2 882 kg ta’ merkurju fil-lampi fis-suq tal-Unjoni Ewropea
                  11
               . Kollox ma’ kollox, il-ġenerazzjoni prematura tal-e-skart ikkawżata mill-ħtieġa tat-tibdil u tas-sostituzzjoni tal-lampi f’ċerti kategoriji tal-lampi tiġi kkumpensata billi jiġi evitat l-użu futur tal-merkurju u billi jiġi ġġenerat iffrankar sostanzjali tal-enerġija.
            
            
               Bħala konklużjoni, il-valutazzjonijiet xjentifiċi u tekniċi, inkluż il-konsultazzjonijiet mal-partijiet ikkonċernati, spjegaw fid-dettall li l-ebda wieħed mill-kriterji tal-eżenzjoni mhu ssodisfat fir-rigward tal-eżenzjoni 1(a) sa (e). B’mod partikolari, il-valutazzjonijiet kkonkludew li diġà huma disponibbli alternattivi ħielsa mill-merkurju. Barra minn hekk, id-disponibbiltà tas-sostituti ġiet iddokumentata u kalkoli abbażi tal-impatt soċjoekonomiku tas-sostituzzjoni wrew li jirriżultaw f’iffrankar kumplessiv
                  12
                u f’benefiċċji kumplessivi f’termini ta’ aspetti tas-sikurezza għall-ambjent, għas-saħħa u għall-konsumatur. L-analiżi soċjoekonomika ma kellhiex bżonn perjodu ta’ tranżizzjoni.
            
            
               F’konformità mal-Linji Gwida dwar Regolamentazzjoni Aħjar, l-abbozz tad-Direttiva Delegata ġie ppubblikat fuq il-Portal tar-Regolamentazzjoni Aħjar għal perjodu ta’ erba’ ġimgħat biex jinġabar il-feedback tal-pubbliku. Matul il-konsultazzjoni dwar l-abbozz tal-att, ġew riċevuti 12-il kontribut minn membri tal-pubbliku. Il-punti li tqajmu ġew ikkunsidrati u tqies li l-ebda emenda ma kienet meħtieġa.
            
            
               3.ELEMENTI ĠURIDIĊI TAL-ATT DELEGAT
            
            
               Abbażi tal-Artikolu 5(1), id-Direttiva Delegata tirrevoka l-entrati tal-eżenzjoni 1(a) sa (e) elenkati fl-Anness III tad-Direttiva 2011/65/UE għall-użu tal-merkurju fl-applikazzjonijiet speċifikati fil-lampi bbażati fuq il-merkurju.
            
            
               Il-valutazzjoni tal-Kummissjoni fir-rigward tat-talba għal eżenzjoni, ibbażata fuq l-istudji ta’ sostenn u l-konsultazzjonijiet, ikkonkludiet li l-ebda wieħed mill-kriterji stabbiliti fl-Artikolu 5(1)(a) tad-Direttiva RoHS li jiġġustifikaw estensjoni ulterjuri tal-eżenzjoni ma ġew issodisfati. Is-sostituzzjoni tal-merkurju ma’ sostituti affidabbli fil-kategoriji tal-lampi kkonċernati minn din l-eżenzjoni hija prattikabbli xjentifikament u teknikament, u tiġi pprovduta evidenza li l-impatt totali tas-sostituzzjoni, f’termini tal-ambjent, is-saħħa u s-sikurezza tal-konsumatur, jikkumpensa bil-kbir għal kwalunkwe impatt negattiv. B’mod partikolari, is-sostituzzjoni mhux biss tfisser li jiġi evitat it-tqegħid ta’ kwantitajiet konsiderevoli ta’ merkurju fis-suq tal-UE, iżda tiġġenera wkoll iffrankar tal-enerġija u tipprovdi stimolu addizzjonali għall-innovazzjoni
                  13
               . Fil-qosor, il-kundizzjonijiet għall-eżenzjoni ma għadhomx issodisfati iktar, u l-entrati 1(a) sa (e) għandhom jitħassru, f’konformità mal-Artikolu 5(1)(b). 
            
            
               Id-data tal-iskadenza għal din l-eżenzjoni hija stabbilita skont l-Artikolu 5(6) tad-Direttiva RoHS li tippreskrivi li, f’każ li eżenzjoni tiġi rrevokata, din għandha tiskadi mhux iktar kmieni minn 12-il xahar, u mhux iktar tard minn 18-il xahar, wara d-data ta’ dik id-deċiżjoni. Fil-każ attwali, għandha tiġi stabbilita l-iktar data tal-iskadenza bikrija ta’ 12-il xahar.  Ma hemm l-ebda ċirkostanza prattika li tirrikjedi żmien itwal ta’ tranżizzjoni. 
            
            
               L-istrument legali huwa Direttiva Delegata, id-Direttiva 2011/65/UE, skont l-att legali ta’ awtorizzazzjoni, u b’mod partikolari bid-delega fl-Artikolu 5(1) u 20 tagħha. 
            
            
               L-objettiv tad-Direttiva Delegata hu li tikkontribwixxi għall-protezzjoni tas-saħħa tal-bniedem u tal-ambjent u tallinja d-dispożizzjonijiet għall-funzjonament tas-suq intern fil-qasam tat-tagħmir elettriku u elettroniku, billi tirrevoka eżenzjoni għall-użu ta’ sustanzi li suppost huma pprojbiti għal applikazzjonijiet speċifiċi, bid-dispożizzjonijiet tad-Direttiva RoHS u skont il-kundizzjonijiet mogħtija fiha u skont il-proċedura stabbilita fiha għall-adattament tal-Annessi III u IV għall-progress xjentifiku u tekniku.
            
            
               Id-Direttiva Delegata ma għandha l-ebda implikazzjoni fuq il-baġit tal-UE.
            
            
               DIRETTIVA DELEGATA TAL-KUMMISSJONI (UE) .../...
            
            
               ta’ 13.12.2021
            
            
               li temenda, għall-fini ta’ adattament għall-progress tekniku u xjentifiku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għall-użu tal-merkurju f’lampi fluworexxenti (kompatti) b’kappa waħda għal finijiet ta’ tidwil ġenerali
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2011/65/UE tal-Parlament Ewropew u tal-Kunsill tat-8 ta’ Ġunju 2011 dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku
                  14
               , u b’mod partikolari l-Artikolu 5(1)(b) tagħha,
            
         
         
            
               Billi:
            
            
               (1)Id-Direttiva 2011/65/UE tirrikjedi li l-Istati Membri jiżguraw li t-tagħmir elettriku u elettroniku mqiegħed fis-suq ma jkunx fih is-sustanzi perikolużi elenkati fl-Anness II ta’ dik id-Direttiva. Dik ir-restrizzjoni ma tapplikax għal ċerti applikazzjonijiet eżentati li huma elenkati fl-Anness III tad-Direttiva.
            
            
               (2)Il-kategoriji tat-tagħmir elettriku u elettroniku li għalihom tapplika d-Direttiva 2011/65/UE huma elenkati fl-Anness I ta’ dik id-Direttiva.
            
            
               (3)Il-merkurju hu sustanza ristretta elenkata fl-Anness II tad-Direttiva 2011/65/UE. 
            
            
               (4)Permezz tad-Deċiżjoni 2010/571/UE
                  15
               , il-Kummissjoni tat, fost affarijiet oħra, eżenzjoni għall-użu tal-merkurju f’lampi fluworexxenti (kompatti) b’kappa waħda għal tidwil ġenerali (“l-eżenzjoni”), li issa hija elenkata bħala l-eżenzjoni 1(a), 1(b), 1(c), 1(d) u 1(e) fl-Anness III tad-Direttiva 2011/65/UE. L-eżenzjoni kellha tiskadi fil-21 ta’ Lulju 2016, f’konformità mat-tieni subparagrafu tal-Artikolu 5(2)(a) ta’ dik id-Direttiva.
            
            
               (5)Il-merkurju jintuża fil-lampi fluworexxenti (kompatti) b’kappa waħda sabiex jiġi prodott dawl ultravjola, li mbagħad jiġi kkonvertit f’dawl viżibbli mill-kisi fluworexxenti fuq il-bozza tal-lampa.
            
            
               (6)Fid-19 ta’ Diċembru 2014 u fil-15 ta’ Jannar 2015, il-Kummissjoni rċeviet żewġ applikazzjonijiet għat-tiġdid tal-eżenzjoni (“l-applikazzjonijiet għat-tiġdid”), jiġifieri fil-limitu ta’ żmien stabbilit fl-Artikolu 5(5) tad-Direttiva 2011/65/UE, u waħda minnhom ġiet aġġornata b’applikazzjoni mġedda fl-20 ta’ Jannar 2020. F’konformità mat-tieni subparagrafu, tal-Artikolu 5(5) tad-Direttiva 2011/65/UE, l-eżenzjoni tibqa’ valida sa meta tittieħed deċiżjoni dwar l-applikazzjoni għat-tiġdid.
            
            
               (7)L-evalwazzjoni tal-applikazzjonijiet għat-tiġdid, li qieset id-disponibbiltà tas-sostituti u l-impatt soċjoekonomiku tas-sostituzzjoni, ikkonkludiet li s-sostituti ħielsa mill-merkurju li huma affidabbli biżżejjed għat-tipi ta’ lampi koperti mill-eżenzjoni diġà saru disponibbli b’mod mifrux u li s-sostituzzjoni tal-merkurju f’dawn il-lampi hija prattikabbli xjentifikament u teknikament. Barra minn hekk, dik l-evalwazzjoni kkonkludiet li huwa ċar li l-benefiċċji tas-sostituzzjoni se jikkumpensaw għal kwalunkwe impatt negattiv.
            
            
               (8)L-evalwazzjoni tal-applikazzjonijiet għat-tiġdid kienet tinkludi konsultazzjonijiet mal-partijiet ikkonċernati f’konformità mal-Artikolu 5(7) tad-Direttiva 2011/65/UE. Il-kummenti li waslu matul dawk il-konsultazzjonijiet saru disponibbli għall-pubbliku fuq sit web apposta.
            
            
               (9)Ladarba l-kundizzjonijiet stabbiliti fil-punt (a) tal-Artikolu 5(1) tad-Direttiva 2011/65/UE ma għadhomx issodisfati iktar, l-applikazzjoni għat-tiġdid jenħtieġ li tiġi rrifjutata. 
            
            
               (10)Jenħtieġ li tiġi stabbilita data tal-iskadenza għall-eżenzjoni f’konformità mal-Artikolu 5(6) ta’ dik id-Direttiva.  Jenħtieġ li tiġi stabbilita l-iktar data bikrija possibbli ta’ 12-il xahar mid-deċiżjoni tal-Kummissjoni li tirrevoka l-eżenzjoni minħabba li ma hemm l-ebda ċirkostanza prattika li tiġġustifika żmien itwal ta’ skadenza, b’mod partikolari meta wieħed iqis li ħafna mil-lampi inkwistjoni huma koperti wkoll bir-Regolament tal-Kummissjoni (UE) 2019/2020 li jistabbilixxi rekwiżiti minimi tal-effiċjenza enerġetika li għandhom jiġu rrispettati sabiex il-prodotti jitqiegħdu fis-suq, li se jimplika li dawk il-lampi de facto mhumiex se jitqiegħdu fis-suq mill-1 ta’ Settembru 2021.   
            
            
               (11)Għalhekk, jenħtieġ li d-Direttiva 2011/65/UE tiġi emendata skont dan,
            
            
               ADOTTAT DIN ID-DIRETTIVA:
            
            
               Artikolu 1
            
            
               L-Anness III tad-Direttiva 2011/65/UE huwa emendat kif stabbilit fl-Anness ta’ din id-Direttiva.
            
            
            
               Artikolu 2 
            
            
               1.L-Istati Membri għandhom jadottaw u jippubblikaw, sa mhux iktar tard minn [l-aħħar jum tas-sitt xahar wara d-data tad-dħul fis-seħħ ta’ din id-Direttiva] il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma’ din id-Direttiva. Huma għandhom jikkomunikaw minnufih it-test ta’ dawk id-dispożizzjonijiet lill-Kummissjoni.
            
            
               Huma għandhom japplikaw dawk id-dispożizzjonijiet minn [l-aħħar jum tas-sitt xahar wara d-data tad-dħul fis-seħħ ta’ din id-Direttiva + jum wieħed].
            
            
               Meta l-Istati Membri jadottaw dawk id-dispożizzjonijiet, fihom għandu jkun hemm referenza għal din id-Direttiva jew għandhom ikunu akkumpanjati minn dik ir-referenza meta ssir il-pubblikazzjoni uffiċjali tagħhom. Huma l-Istati Membri li għandhom jiddeċiedu kif issir dik ir-referenza.
            
         
         
            
               2.L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tad-dritt nazzjonali li jadottaw fil-qasam kopert minn din id-Direttiva.
            
            
               Artikolu 3
            
            
               Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            
            
               Artikolu 4
            
            
               Din id-Direttiva hija indirizzata lill-Istati Membri.
            
            
               Magħmul fi Brussell, 13.12.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
               
            
         
         
            
                  
                     (1)
                  
                        ĠU L 174, 1.7.2011, p. 88.
               
               
                  
                     (2)
                  
                        ĠU L 396, 30.12.2006, p. 1.
               
               
                  
                     (3)
                  
                        Il-lista hija disponibbli fuq: 
                  https://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                        
                  https://rohs.exemptions.oeko.info/index.php?id=229
                  .
               
               
                  
                     (5)
                  
                        Ir-Rapport Finali tal-istudju huwa disponibbli fuq 
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .
               
               
                  
                     (6)
                  
                        Perjodu ta’ konsultazzjoni: mill-21 ta’ Awwissu 2015 sas-16 ta’ Ottubru 2015, 
                  http://rohs.exemptions.oeko.info
                  .
               
               
                  
                     (7)
                  
                        
                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_ 
                  20190729_Final.pdf
               
               
                  
                     (8)
                  
                        
                  
                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383
                  
                  , mill-paġna 92.
               
               
                  
                     (9)
                  
                  
                        
                     https://ec.europa.eu/environment/waste/rohs_eee/studies_rohs1_en.htm
                     . 
                  
               
               
                  
                     (10)
                  
                        Lista tal-passi amministrattivi meħtieġa hija disponibbli fuq is-
                  sit web tal-Kummissjoni
                  . Wieħed jista’ jara l-istadju attwali tal-proċedura għal kull abbozz ta’ att delegat fir-Reġistru Interistituzzjonali tal-Atti Delegati fuq 
                  https://webgate.ec.europa.eu/regdel/#/home
                  .
               
               
                  
                     (11)
                  
                        L-aġġornament tal-valutazzjoni soċjoekonomiku tal-2020 kien jinkludi l-lampi fluworexxenti kompatti mhux integrati (CFLni), il-lampi fluworexxenti lineari b’dijametru tat-tubu ta’ 9-17 mm (eż. T5) u 17-28 mm (eż. T8).
               
               
                  
                     (12)
                  
                        Idem.
               
               
                  
                     (13)
                  
                        Il-prodotti fil-kamp ta’ applikazzjoni huma rregolati wkoll bir-Regolament tal-Kummissjoni (UE) 2019/2020 tal-1 ta’ Ottubru 2019 li jistabbilixxi r-rekwiżiti tal-ekodisinn għas-sorsi tad-dawl u għal tagħmir tal-kontroll separat li japplika mill-1 ta’ Settembru 2021. Għad-differenza tad-Direttiva 2011/65/UE, il-leġiżlazzjoni tal-ekodisinn ma tirrestrinġix is-sustanzi fil-prodotti iżda tistabbilixxi rekwiżiti tal-effiċjenza enerġetika li għandhom jiġu rrispettati għat-tqegħid tal-prodotti fis-suq. Il-lampi CFL b’tagħmir tal-kontroll integrat (CFLi) de facto mhumiex se jitqiegħdu fis-suq mill-1 ta’ Settembru 2021 minħabba n-nuqqas ta’ konformità tagħhom ma’ dawn ir-rekwiżiti tal-effiċjenza enerġetika. Ir-Regolament tal-Kummissjoni (UE) 2019/2020 jidentifika l-kontenut tal-merkurju bħala aspett ambjentali sinifikanti fiċ-ċiklu tal-ħajja ta’ sors tad-dawl, iżda jirrikonoxxi li l-użu ta’ sustanzi perikolużi, inkluż il-merkurju fis-sorsi tad-dawl, huwa rregolat bid-Direttiva 2011/65/UE. 
               
               
                  
                     (14)
                  
                        ĠU L 174, 1.7.2011, p. 88.
               
               
                  
                     (15)
                  
                        Id-Deċiżjoni tal-Kummissjoni 2010/571/UE tal-24 ta’ Settembru 2010 li temenda, għal skopijiet ta’ adattament għall-progress xjentifiku u tekniku, l-Anness għad-Direttiva 2002/95/KE tal-Parlament Ewropew u tal-Kunsill fir-rigward ta’ eżenzjonijiet għal applikazzjonijiet li jkun fihom iċ-ċomb, il-merkurju, il-kadmju, il-kromju eżavalenti, il-bifenili polibrominati u l-eteri tad-difenil polibrominati (ĠU L 251, 25.9.2010, p. 28).
               
            
      
    ---documentbreak--- 
      
         
         
            
               ANNESS 
            
            
               Fl-Anness III tad-Direttiva 2011/65/UE, l-entrati 1, 1(a), 1(b), 1(c), 1(d) u 1(e) huma sostitwiti b’dan li ġej:
            
            
                     
                        Eżenzjoni
                     
                  
                  
                     
                        Kamp ta’ applikazzjoni u dati tal-applikabbiltà
                     
                  
               
                     
                        “1.
                     
                  
                  
                     
                        Il-merkurju fil-lampi fluworexxenti (kompatti) b’kappa waħda li ma jaqbżux (għal kull burner):
                     
                  
                  
                     
                  
               
                     
                        1(a)
                     
                  
                  
                     
                        Għal finijiet ta’ tidwil ġenerali < 30 W: 2,5 mg
                     
                  
                  
                     
                        Tiskadi [Uffiċċju tal-Pubblikazzjonijiet: 12-il xahar wara l-pubblikazzjoni tad-Direttiva Delegata fil-Ġurnal Uffiċjali]
                     
                  
               
                     
                        1(b)
                     
                  
                  
                     
                        Għal finijiet ta’ tidwil ġenerali ≥ 30 W u < 50 W: 3,5 mg
                     
                  
                  
                     
                        Tiskadi [Uffiċċju tal-Pubblikazzjonijiet: 12-il xahar wara l-pubblikazzjoni tad-Direttiva Delegata fil-Ġurnal Uffiċjali]
                     
                  
               
                     
                        1(c)
                     
                  
                  
                     
                        Għal finijiet ta’ tidwil ġenerali ≥ 50 W u < 150 W: 5 mg
                     
                  
                  
                     
                        Tiskadi [Uffiċċju tal-Pubblikazzjonijiet: 12-il xahar wara l-pubblikazzjoni tad-Direttiva Delegata fil-Ġurnal Uffiċjali]
                     
                  
               
                     
                        1(d)
                     
                  
                  
                     
                        Għal finijiet ta’ tidwil ġenerali < 150 W: 15 mg
                     
                  
                  
                     
                        Tiskadi [Uffiċċju tal-Pubblikazzjonijiet: 12-il xahar wara l-pubblikazzjoni tad-Direttiva Delegata fil-Ġurnal Uffiċjali]
                     
                  
               
                     
                        1(e)
                     
                  
                  
                     
                        Għal finijiet ta’ tidwil ġenerali, b’għamla strutturali ċirkolari jew kwadra u b’dijametru tat-tubu ta’ ≤ 17 mm: 5 mg
                     
                  
                  
                     
                        Tiskadi [Uffiċċju tal-Pubblikazzjonijiet: 12-il xahar wara l-pubblikazzjoni tad-Direttiva Delegata fil-Ġurnal Uffiċjali]”